LIETUVOS RESPUBLIKOS TEISINGUMO MINISTRAS

Įsakymas

DĖL LĖŠŲ LIETUVOS RESPUBLIKOS GYVENTOJŲ REGISTRO TVARKYMO IR DUOMENŲ TEIKIMO VALSTYBĖS REGISTRAMS FUNKCIJAI ATLIKTI APSKAIČIAVIMO BEI LĖŠŲ GYVENAMOSIOS VIETOS DEKLARAVIMO DUOMENŲ IR GYVENAMOSIOS VIETOS NETURINČIŲ ASMENŲ APSKAITOS DUOMENŲ TVARKYMO FUNKCIJAI ATLIKTI APSKAIČIAVIMO METODIKŲ

PATVIRTINIMO

2015 m. gegužės 11 d. Nr. 1R-118

Vilnius

Vadovaudamasis Lietuvos Respublikos 2015 metų valstybės biudžeto ir savivaldybių biudžetų finansinių rodiklių įstatymo 4 priedu ir Lietuvos Respublikos valstybės biudžeto ir savivaldybių biudžetų sudarymo ir vykdymo taisyklių, patvirtintų Lietuvos Respublikos Vyriausybės 2001 m. gegužės 14 d. nutarimu Nr. 543 „Dėl Lietuvos Respublikos valstybės biudžeto ir savivaldybių biudžetų sudarymo ir vykdymo taisyklių patvirtinimo“, 4 punktu:

1. Tvirtinu pridedamas:

1.1. Lėšų Lietuvos Respublikos gyventojų registro tvarkymo ir duomenų teikimo valstybės registrams funkcijai atlikti apskaičiavimo metodiką;

1.2. Lėšų gyvenamosios vietos deklaravimo duomenų ir gyvenamosios vietos neturinčių asmenų apskaitos duomenų tvarkymo funkcijai atlikti apskaičiavimo metodiką.

2. Nustatau, kad šio įsakymo 1 punkte nurodytos metodikos pradedamos taikyti skaičiuojant Lietuvos Respublikos valstybės biudžeto lėšų poreikį Lietuvos Respublikos gyventojų registro tvarkymo ir duomenų teikimo valstybės registrams bei gyvenamosios vietos deklaravimo duomenų ir gyvenamosios vietos neturinčių asmenų apskaitos duomenų tvarkymo funkcijoms atlikti 2016 metams.

Teisingumo ministras	Juozas Bernatonis

SUDERINTA

Lietuvos Respublikos finansų ministerijos

2015 m. balandžio 20 d. raštu Nr. ((2.36-04)5K-1508333)-6K-1503223

PATVIRTINTA

Lietuvos Respublikos teisingumo ministro

2015 m. gegužės 11 d. įsakymu Nr. 1R-118

LĖŠŲ LIETUVOS RESPUBLIKOS GYVENTOJŲ REGISTRO TVARKYMO IR DUOMENŲ TEIKIMO VALSTYBĖS REGISTRAMS FUNKCIJAI ATLIKTI APSKAIČIAVIMO METODIKA

1. Savivaldybės valstybės biudžeto lėšų poreikis Lietuvos Respublikos gyventojų registrui tvarkyti ir duomenims valstybės registrams teikti skaičiuojamas pagal formulę:

L = 16,28 x i x G : 1000,

kur:

L – lėšų poreikis metams, eurais;

16,28 – lėšų normatyvas metams 1000 gyventojų, eurais;

i – bazinės mėnesinės algos padidėjimo ar sumažėjimo koeficientas, palyginti su prieš tai taikytu bazinės algos dydžiu;

G – savivaldybės gyventojų skaičius (praėjusių metų duomenys, šaltinis – Lietuvos Respublikos gyventojų registras).

2. Neskyrus visų pagal poreikį apskaičiuotų iš valstybės biudžeto lėšų Lietuvos Respublikos gyventojų registro tvarkymo ir duomenų teikimo valstybės registrams funkcijai atlikti, savivaldybėms skiriamos lėšos yra mažinamos proporcingai.

______________________

PATVIRTINTA

Lietuvos Respublikos teisingumo ministro

2015 m. gegužės 11 d. įsakymu Nr. 1R-118

LĖŠŲ GYVENAMOSIOS VIETOS DEKLARAVIMO DUOMENŲ IR GYVENAMOSIOS VIETOS NETURINČIŲ ASMENŲ APSKAITOS DUOMENŲ TVARKYMO FUNKCIJAI ATLIKTI APSKAIČIAVIMO METODIKA

1. Savivaldybės valstybės biudžeto lėšų poreikis gyvenamosios vietos deklaravimo duomenims ir gyvenamosios vietos neturinčių asmenų apskaitos duomenims tvarkyti skaičiuojamas pagal formulę:

L = (1,89 x i x k x G) + Ln + Di,

kur:

L – lėšų poreikis metams, eurais;

1,89 – išlaidos vienam gyventojui aptarnauti, eurais;

i – pareiginės algos bazinio dydžio padidėjimo ar sumažėjimo koeficientas, palyginti su prieš tai taikytu bazinės algos dydžiu;

k – gyventojų, pasinaudojusių deklaravimo įstaigų paslaugomis (deklaravusių atvykimą ir išvykimą, įtrauktų į gyvenamosios vietos neturinčių asmenų apskaitą, taisiusių, keitusių ar naikinusių deklaravimo duomenis asmenų) per praėjusius metus, skaičiaus ir bendro gyventojų skaičiaus Lietuvoje santykis (praėjusių metų duomenys, šaltinis – Lietuvos Respublikos gyventojų registras);

G – savivaldybės gyventojų skaičius (praėjusių metų duomenys, šaltinis – Lietuvos Respublikos gyventojų registras);

Ln – kompiuterinių tinklų nuomos mokesčio metinės išlaidos, kurios skaičiuojamos pagal formulę:

Ln = S x Nk x 12,

kur:

S – savivaldybės seniūnijose šiai funkcijai skirtų kanalų skaičius;

Nk – vieno kanalo nuomos kaina mėnesiui;

12 – mėnesių skaičius per metus;

Di – išlaidos naujai įsteigtose seniūnijose kompiuterizuotoms darbo vietoms ir šifruotiems duomenų perdavimo kanalams įrengti.

2. Neskyrus visų pagal poreikį apskaičiuotų iš valstybės biudžeto lėšų gyvenamosios vietos deklaravimo duomenų ir gyvenamosios vietos neturinčių asmenų apskaitos duomenims tvarkyti, savivaldybėms skiriamos lėšos yra mažinamos proporcingai.

______________________